**Saistošo noteikumu "Saistošie noteikumi par koku ciršanu ārpus meža un apstādījumu aizsardzību Liepājas valstspilsētas pašvaldības teritorijā"** **PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums |  Pašvaldību likuma pārejas noteikumu 6. punkts noteic, ka dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu. Izvērtējot Liepājas valstspilsētas pašvaldības domes 2021. gada 16. decembra saistošos noteikumus Nr.22 "Saistošie noteikumi par koku ciršanu ārpus meža un apstādījumu aizsardzību Liepājas valstspilsētas pašvaldības teritorijā", konstatēts, ka nepieciešams pieņemt jaunus saistošos noteikumus ar atbilstošu to izdošanas tiesisko pamatu. Saistošo noteikumu projekts paredz arī papildināt šobrīd spēkā esošo saistošo noteikumu prasības, iekļaujot papildu prasības apstādījumu aizsardzībai, kā arī iekļaujot tiesību normas par koku aizsardzību būvdarbu veikšanas laikā. Vienlaikus saistošo noteikumu projekts precizē Liepājas valstspilsētas pašvaldības (turpmāk arī – pašvaldība) iestāžu nosaukumus atbilstoši Liepājas valstspilsētas pašvaldības domes 2023. gada 19. oktobra saistošo noteikumu Nr.17 "Liepājas valstspilsētas pašvaldības nolikums" 27. punktam. |
| 2. Fiskālā ietekme uz pašvaldības budžetu |  Saistošo noteikumu projekts neparedz grozīt tiesību normas, kas nosaka zaudējumu atlīdzību par dabas daudzveidības samazināšanu, līdz ar ko būtiskas fiskālās ietekmes uz pašvaldības budžetu nebūs. Tā kā nav iespējams paredzēt nocērtamo koku apjomu, prognozējams, ka ietekme uz budžetu varētu būt līdzvērtīga iepriekšējā gada rādītājiem. 2023. gada ieņēmumi no dabas daudzveidībai nodarīto zaudējumu atlīdzības veidojuši 23 800 *euro*. Netiek plānots, ka budžeta izdevumu daļa varētu palielināties vai būtiski mainīties, jo saistošie noteikumi neparedz veidot jaunas institūcijas, paplašināt to kompetenci vai ieviest papildu administratīvās procedūras saistošo noteikumu izpildes kontrolei. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci |  Saistošajiem noteikumiem nav tieša sociālā ietekme, kā arī ietekme uz iedzīvotāju veselību, uzņēmējdarbības vidi pašvaldības teritorijā un konkurenci. Negatīvā ietekme uz vidi eventuāli tiks mazināta, ņemot vērā, ka ieņēmumi no dabas daudzveidībai nodarīto zaudējumu atlīdzināšanas tiek novirzīti dabas resursu atjaunošanai, uzturot esošos apstādījumus, kā arī ierīkojot jaunus, tādējādi, uzlabojot vides kvalitāti un pilsētvides ainavu. Saistošie noteikumi neierobežo uzņēmējdarbības aktivitātes un būvniecības vai citu jomu komersantu konkurētspēju, kuri visbiežāk lūdz atļauju koku ciršanai, jo prasības koku ciršanas atļaujas saņemšanai, kā arī zaudējumu atlīdzībai netiek mainītas. |
| 4. Ietekme uz administratīvajām procedūrām un to izmaksām |  Saistošie noteikumi neparedz papildu administratīvās procedūras pašvaldībā. Publiskai lietošanai nodotu apstādījumu uzraudzību veic Liepājas pašvaldības policija, par ko administratīvā atbildība ir noteikta normatīvajos aktos. Koku ciršanas atļauju izsniedz pašvaldības Apstādījumu uzraudzības komisija. Nepieciešamības gadījumā informāciju par saistošo noteikumu prasību izpildi sniedz pašvaldības Apstādījumu uzraudzības komisija. Administratīvo procedūru izmaksas, kas saistītas ar atļaujas saņemšanu un zaudējumu atlīdzības apmēra noteikšanu visām personām ir vienādas un atkarīgas no nocirsto koku sortimenta un apmēra, izmantojot zaudējumu aprēķināšanas formulu, ja vien citi ārējie normatīvie akti nenoteic citu kārtību. |
| 5. Ietekme uz pašvaldības funkcijām un cilvēkresursiem |  Saistošo noteikumu izpildi nodrošinās pašvaldības Apstādījumu uzraudzības komisija un Liepājas pašvaldības policija esošo funkciju un uzdevumu ietvaros, nav paredzēta jaunu institūciju izveide vai esošo institūciju reorganizācija. |
| 6. Informācija par izpildes nodrošināšanu |  Saistošo noteikumu izpildes nodrošināšanā netiek paredzēta jaunu institūciju izveide, esošo likvidācija vai reorganizācija. |
| 7. Prasību un izmaksu samērīgums pret ieguvumiem, ko sniedz mērķa sasniegšana |  Saistošo noteikumu projekts nerada papildu prasības un izmaksas mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām |  Atbilstoši Pašvaldību likuma 46. panta trešajā daļā noteiktajam, saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai no 2024. gada 8. maija līdz 2024. gada 23. maijam tika publicēts pašvaldības oficiālajā tīmekļvietnē www.liepaja.lv, paredzot iespēju ikvienam interesentam iesniegt savus priekšlikumus un komentārus, kā arī informācija tika izvietota pašvaldības telpās Rožu ielā 6 apmeklētājiem pieejamā vietā. Noteiktā termiņa ietvaros priekšlikumi par saistošo noteikumu projekta redakciju netika saņemti. |

 Domes priekšsēdētājs Gunārs Ansiņš